**ΔΗΜΟΤΙΚΑ ΤΡΑΓΟΥΔΙΑ**

Είναι τα ποιητικά κείμενα που ο αρχικός δημιουργός τους παραμένει άγνωστος και ανώνυμος και τα αποδίδουμε στη λαϊκή ποιητική δημιουργία.

**ΚΑΤΗΓΟΡΙΕΣ ΔΗΜΟΤΙΚΩΝ ΤΡΑΓΟΥΔΙΩΝ**

Τα δημοτικά τραγούδια χωρίζονται σε τρεις μεγάλες κατηγορίες (βλ. αναλυτικά σχ. βιβλίο σελ. 7):

* τα τραγούδια που αναφέρονται **σε διάφορες εκδηλώσεις της ζωής** (π.χ. νανουρίσματα)
* τα **ιστορικά** τραγούδια (π.χ. τα κλέφτικα)
* **παραλογές**, ένα ιδιαίτερο είδος δημοτικού τραγουδιού, το οποίο διακρίνεται για τον αφηγηματικό του χαρακτήρα, τον επικό τόνο και τη δραματική έκβαση.

**ΠΑΡΑΛΟΓΕΣ**

* Είναι συνήθως πολύστιχα ποιήματα με αφηγηματικό χαρακτήρα.
* Αναπτύσσουν ένα μύθο που εξελίσσεται σταδιακά: αρχή και δέση του μύθου, σταδιακή εξέλιξη, κορύφωση και τέλος λύση.
* Αντλούν το περιεχόμενο τους από αρχαίους ελληνικούς μύθους, από νεότερες παραδόσεις, από διάφορα δραματικού χαρακτήρα κοινωνικά περιστατικά, από την ιστορική μνήμη ή έχουν υπόθεση πλαστή.
* Παρουσιάζουν έντονα παραμυθιακά και εξωλογικά στοιχεία.
* Χαρακτηρίζονται από αφηγηματική πυκνότητα στην πλοκή του μύθου, με αποτέλεσμα να διακρίνονται από ένα γρήγορο ρυθμό στην όλη ροή και εξέλιξη του μύθου.
* Η υπόθεση τους παρουσιάζει στοιχεία έντονης δραματικότητας.

**ΤΕΧΝΙΚΗ ΔΗΜΟΤΙΚΩΝ ΤΡΑΓΟΥΔΙΩΝ**

* **Συμβολικοί αριθμοί**: οι αριθμοί **3** (και τα πολλαπλάσιά του: 12, 45, 60 κ.ά.) και **7**
* **Ο νόμος των τριών** (**ή τριαδικό σχήμα**)[το ‘να να πάρει το σταυρό και τ’ άλλο το βαγγέλιο, το τρίτο το καλύτερο την άγια τράπεζά μας]
* **Άστοχα ερωτήματα**
* **Επαναλήψεις**
* **Στερεότυπες εκφράσεις** (π.χ. τρία πουλάκια κάθονταν, Δεν κελαηδούσε σαν πουλί μηδέ σα χελιδόνι…)
* **Διάλογος**
* **Περιγραφή, αφήγηση, υπερβολή, θέμα του αδυνάτου** (φαινόμενα που είναι αδύνατο να συμβαίνουν στη φύση)

**ΓΝΩΡΙΣΜΑΤΑ ΤΩΝ ΔΗΜΟΤΙΚΩΝ ΤΡΑΓΟΥΔΙΩΝ**

(α) **Στιχουργική**

* Στίχος ιαμβικός 15σύλλαβος στίχος (τα περισσότερα)
* Δεν υπάρχει διασκελισμός
* Δεν υπάρχει ομοιοκαταληξία (μόνο στα δίστιχα)

(β) **Γλώσσα, εκφραστικά μέσα, ύφος**

* Η γλώσσα του ελληνικού λαού με κάποια ιδιωματικά στοιχεία
* Λόγος παρατακτικός, με κύριες προτάσεις και ελάχιστες δευτερεύουσες
* Λίγα επίθετα, πολλά ρήματα και ουσιαστικά

**Ύφος**: σαφές, πυκνό, λιτό, αλλά και παραστατικό